**נועה קוֹלֶר** (נולדה ב-24 ביוני 1981) היא שחקנית, קומיקאית, מחזאית ותסריטאית ישראלית. זוכת פרס אופיר לשחקנית הראשית הטובה ביותר על תפקידה בסרט "לעבור את הקיר" וב-3 פרסי האקדמיה לטלוויזיה על תפקיד ראשי בסדרה "חזרות", על התסריט וכן על תפקיד משני בסדרה "ריקוד האש".

ביוגרפיה
--------

קולר נולדה, גדלה והתחנכה בפתח תקווה כבת זקונים ולה שני אחים גדולים. אמה, חנה, היא מורה לספרות ואביה, זאב, עובד כמנהל במינהל מקרקעי ישראל. בנעוריה למדה ב"נוער הבימה". הוריה התגרשו כשהייתה בת תשע עשרה. בצה"ל שירתה כמדריכת קורס מש"קיות קישור בבה"ד 11.

לאחר שירותה הצבאי, עברה סדנה בהדרכת השחקנים רונן שמי (מונטרי) ועדי ניצן ב"סטודיו למשחק ניסן נתיב". אחר-כך למדה במסלול התלת-שנתי ב"סטודיו למשחק של יורם לווינשטיין", אותו סיימה במחזור תשס"ו 2006.

### בתיאטרון

נועה קולר ביחד עם גור קורן בהצגה "חמישה קילו סוכר", תיאטרון גשר
נועה קולר בהצגה "רומן בעבודה", תיאטרון גשר, 2009
בשנה הראשונה לאחר סיום לימודיה שיחקה קולר בהצגה "חי בסרט" בתיאטרון חיפה, בבימויו של שמעון מימרן ובהצגות ילדים שונות. בבימויו של ניר ארז, בתיאטרון אורנה פורת, שיחקה בהצגה "שישיםXשישים", המגוללת בשישים דקות את שישים שנותיה של המדינה. בתיאטרון ארצי שיחקה בהצגה "נולדתי לחלום" בבימויו של רפי ניב, המבוססת על שיריו של עוזי חיטמן, ובתיאטרון הקיבוץ שיחקה ב"אגדת סוף העונה", בתפקיד הראשי של המלכה חם-לה בממלכת הקיץ.

מאז שנת 2007 משחקת נועה קולר בתיאטרון גשר. ההצגה הראשונה בה שיחקה בגשר הייתה "לילות לבנים", בתפקידים פיוקלה, מטריונה. ב"לה פונטיין – היער הקסום", המבוססת על משלי לה פונטיין, שיחקה טליה, נמלה, עורבת וסרטנית.

קולר שיחקה ב"טרטיף" מאת מולייר, בתפקיד דורין כשחקנית מחליפה לחנה לסלאו, ששברה את הרגל. בגרסה קודמת של המחזה בגשר גילמה את התפקיד יבגניה דודינה. היא שיחקה ב"הלילה ה-12" בבימויו של רפי ניב, בה גילמה את דמותה של מריה המשרתת, שמאוהבת בסר טובי. כדי לנקום במלווליו (אלכסנדר סנדרוביץ'), היא טומנת לו בסתר מכתב בו היא מטעה אותו לחשוב שהמלכה אוליביה מאוהבת בו.

משנת 2008 קולר היא שחקנית מחליפה לנטשה מנור בהצגה "יאקיש ופופצ'ה" של חנוך לוין בתפקיד היא – הושפיש, אמא של יאקיש (שמעון מימרן ואחר כך יובל ינאי) שמאוד רוצה שיתחתן ויביא לה נכדים.
בשנת 2009 גילמה את דמותה של מיקה, המזכירה במכון הסטטיסטי, בהצגה "רומן בעבודה". מיקה מלמדת את אילנה, הבוסית הקשוחה והגברית שלה (אורנה בנאי), איך להתנהג בצורה נשית וכיצד לממש את אהבתה לאנטולי, העולה מרוסיה (גלעד קלטר).

בשנת 2010 שיחקה קולר בהצגה "חמישה קילו סוכר", פרי עטו של גור קורן. היא גילמה שלוש דמויות שונות: לימאי שמעוני, תלמידת התיכון הפאנקיסטית והמורדת; שמרית, המפונקת בת השלושים; והזונה שעובדת בגן מאיר. בכל אחת מהדמויות הללו נכנסה לדמותה סבו של גור קורן, ששב מעולם המתים ומבקש מנכדו משאלה אחרונה לפני הסתלקותו מהעולם.

קולר שיחקה ביחד עם ארז דריגס בהצגה שכתבו השניים, "אחד + אחת", בבימויו של יבגני אריה. ההצגה הועלתה בתיאטרון גשר במאי 2010 רצה במשך שנים רבות והיוותה בסיס לסדרת הטלוויזיה של קולר ודריגס "חזרות" (2020). קולר ודריגס ביססו את "אחד + אחת" על חייהם כזוג לשעבר, שנהג לריב המון ויצרו ממנה סיטואציות קומיות. ההצגה מתארת שנה בחייו של זוג מכניסתם לדירה משותפת ועד פרידתם.

בשנת 2011 גילמה בהצגה "יונה ונער" את דמותה של מרים היונאית, שמלמדת את התינוק (הנרי דוד) לשלח יונים ומאוהבת קשות בד"ר לאופר (יובל ינאי).

קולר כתבה ביחד עם טל לוי ונטע שפיגלמן את "כלומניקית", הצגת יחיד אותה הציגה טל לוי בפסטיבל תיאטרונטו במרץ 2011. ההצגה מספרת על שחקנית שמנסה להצליח בעסקי השעשועים, סובלת כישלונות רבים ומחליטה לעשות מעשה קיצוני במהלך אודישן. בנוסף, הייתה שותפה בכתיבת מופע קומי של אנסמבל "כביסה שחורה", שהוצג ברחבי ישראל ב-2010–2011.

### בקולנוע

בשנת 2006 הופיעה קולר בתפקיד קטן בסרטו של יובל שפרמן "הדברים שמאחורי השמש".

בשנת 2013 הופיעה בשני סרטים עלילתיים באורך מלא: "הנוער" בבימויו של תום שובל וסרטו העצמאי של אליאב לילטי "מעשייה אורבנית", בתפקיד נערת הטלפון.

בשנת 2016 גילמה קולר את דמותה של מיכל, התפקיד הראשי בסרט "לעבור את הקיר" בבימויה של רמה בורשטין. על תפקידה זה זכתה בספטמבר 2016 בפרס אופיר לשחקנית הראשית הטובה ביותר.

בשנת 2018 הופיעה בתפקיד הראשי ב"בית בגליל", סרט הביכורים של אסף סבן, והייתה מועמדת לפרס אופיר לשחקנית הראשית הטובה ביותר.

בשנת 2019 שיחקה בסרט הקולנוע "מחילה" בתפקיד אורנה, אשתו של שאול (גיא עמיר).

בשנת 2020 גילמה את זוהר בסרטו של דני רוזנברג "מותו של הקולנוע ושל אבא שלי גם" לצד רוני קובן, ועל תפקיד זה הייתה מועמדת לפרס אופיר לשחקנית המשנה הטובה ביותר.

### בטלוויזיה

בשנת 2008 שיחקה נועה קולר בעונה הראשונה של הסדרה "סרוגים". היא גילמה את דמותה של נעמה, גרושתו הטרייה של אמיר (עמוס תמם), שחוזרת לקשר חברי ומיני איתו לתקופה קצרה, מתגרשת שוב מאמיר, נישאת זמן קצר לאחר מכן, ונכנסת להריון. באותה שנה שיחקה בתור אלחוטנית של אצ"ל בסדרת הטלוויזיה "אלטלנה". קולר שיחקה בתפקידי אורח בסדרה "רמזור", בסדרה "בשורות טובות", וב"24/7", סדרה מוקומנטרית על חיי תום אבני.

בשנת 2012 השתתפה בסדרה "משפחה לא בוחרים" בערוץ 2, במסגרת שידורי רשת.

בשנת 2013 החלה בערוץ 2 הקרנתה של קומדיית המצבים "בלתי הפיך" בבימויה של סיגל אבין, בה גילמה קולר את דמותה של רעות, השכנה הנודניקית והטרחנית של אודי (מולי שולמן) ורונה (עדי אשכנזי). בשנה זו השתתפה גם בסדרת "השמיניה" מבית ערוץ הילדים, בה שיחקה את חמוטל, חברת מועצה שעוזרת לחברתה נעמה (ימית סול) בחיפושיה אחר השמיניה.

נועה קולר בסרטו של אליאב לילטי, מעשייה אורבנית, 2012
בשנת 2014 שיחקה בתפקיד אורח בסדרה "הפרלמנט", בתפקיד נורית. בנובמבר של אותה השנה החלה לשחק בסדרה "שכונה" של גיורא חמיצר, בערוץ ניקלודיאון למנויי HOT.

בשנת 2015 שיחקה קולר בסדרה "ג'וני ואבירי הגליל" בתפקיד אילנית, למנויי yes.

בשנת 2017 השתתפה בסדרה "צפוף" בתפקיד מיכל הגרושה של מיקי.

בשנת 2018 השתתפה בסדרה "המנצח" שיצר אורי אלון. בהמשך אותה שנה הופיעה בתפקיד הראשי בסדרת הדרמה "להעיר את הדֹב" של קרן מרגלית, השתתפה בסדרה "שטוקהולם" בתפקיד ליאת.

נועה קולר על סט הצילומים של הסדרה "קופה ראשית"
משנת 2018 ועד היום, משחקת בסדרה "קופה ראשית", בתפקיד שירה שטיינבוך, מנהלת סניף יבנה של רשת הסופרמרקטים "שפע יששכר".

בשנת 2019 השתתפה בסדרת הטלוויזיה הסאטירית "שב"ס", בה היא מגלמת את מירי הדר, העובדת הסוציאלית של הכלא. בשנה זו שיחקה גם בסדרה "הנערים", בתפקיד הפסיכיאטרית דבורה סגל.

בשנת 2020 שיחקה בתפקיד הראשי וכתבה את סדרת הדרמה הקומית "חזרות" (ערוץ כאן 11), סדרה שאותה כתבה עם ארז דריגס, בן-זוגה לשעבר, ומבוססת על הצגה שכתבו השניים ב-2011 בשם "אחד + אחת" (תיאטרון גשר). קולר זכתה על סדרה זו בפרס השחקנית הטובה ביותר בסדרה קומית ובתסריט הטוב ביותר בסדרה קומית בטקס פרסי האקדמיה לטלוויזיה. בהמשך באותה שנה גם גילמה את תפקיד חוקרת המשטרה אסתי בסדרת הדרמה הישראלית-צרפתית "דיבוקים" של שחר מגן. באותה שנה גם השתתפה בפרסומת של דנונה ביחד עם אורי לייזרוביץ'.

משנת 2021 משחקת בסדרה "הבאר", וכמו כן כיכבה בעונה השנייה של הסדרה הקומית "מצולמים". שיחקה תפקיד אורח בסדרה "ערוץ אפס".

בשנת 2022 שיחקה בסדרה "ריקוד האש" לצד יהודה לוי ומיה עברין, על תפקידה זכתה הפרס האקדמיה לטלוויזיה בקטגוריית שחקנית המשנה הטובה ביותר.

חיים אישיים
-----------

קולר נשואה לתום וייסמן, בעל חומוסייה בתל אביב, ולהם שני ילדים. הם מתגוררים בשכונת שפירא בתל אביב.

פילמוגרפיה (רשימה חלקית)
------------------------

### תיאטרון

#### תיאטרון גשר

| הצגה | מחזאות | בימוי | תפקיד | הצגת בכורה |
| --- | --- | --- | --- | --- |
| הנפש הטובה מסצ'ואן | ברטולט ברכט | יבגני אריה | האישה/זונה | 30 באוקטובר 2014 |
| נופל מחוץ לזמן | דויד גרוסמן | יחזקאל לזרוב | מיילדת | 22 במאי 2014 |
| הדיבוק | ש. אנ-סקי | יבגני אריה | רוחל'ה רוח אשתו של ברוך | 13 בינואר 2014 |
| פיניטה לה קומדיה! | על פי "המתאבד" מאת ניקולאי ארדמן | אלכסנדר מורפוב | מרגריטה | 3 ביולי 2013 |
| החיים בשלוש גרסאות | יסמינה רזה | אמיר וולף | סוניה | 31 בדצמבר 2012 |
| יונה ונער | מאיר שלו | יבגני אריה | מרים | 22 באוקטובר 2011 |
| אחד + אחת | נועה קולר וארז דריגס | היא | 6 במאי 2010 |
| הקליינט | דני וסרמן | רוני ניניו | זונה | 11 במרץ 2010 |
| חמישה קילו סוכר | גור קורן | יבגני אריה | לימאי שמעוני, שמרית וזונה | 17 בנובמבר 2009 |
| רומן בעבודה | על פי תסריט מאת אלדר ריאזנוב ואמיל ברגינסקי | יבגני אריה ולנה קריינדלין | מיקה | 23 במאי 2009 |
| טרטיף | מולייר | יבגני אריה | בתפקיד דורין (מחליפה לחנה לסלאו) | 2009 |
| הלילה ה-12 | ויליאם שייקספיר (שירים מאת אירווינג ברלין) | רפי ניב | מריה | 21 בספטמבר 2008 |
| לה פונטיין – היער הקסום | ז'אן דה לה פונטן | מינה יכין | חיות שונות | 3 במאי 2008 |
| לילות לבנים | על פי פיודור דוסטויבסקי | ניקולאי דרוצ'ק | פיוקלה, מטריונה | 9 בדצמבר 2007 |
| יאקיש ופופצ'ה | חנוך לוין | יבגני אריה ושמעון מימרן | היא-הושפיש (מחליפה לנטשה מנור) | 2007 |

#### הצגות שונות

| הצגה | תיאטרון | מחזאות | בימוי | תפקיד | שנה |
| --- | --- | --- | --- | --- | --- |
| חי בסרט – מונולוגים מהסרטים | תיאטרון חיפה ומרכז סוזן דלל | שימעון מימרן ושחר רוזן | שמעון מימרן | ביצוע מונולוג | 2007 |

#### הצגות ילדים

| הצגה | תיאטרון | מחזאות | בימוי | תפקיד | שנה |
| --- | --- | --- | --- | --- | --- |
| אגדת סוף העונה | תיאטרון הקיבוץ | גיל צרנוביץ |  | המלכה חם-לה | 2005 |
| 60X60 | תיאטרון אורנה פורת | ניר ארז | ניר ארז |  | 2007 |
| נולדתי לחלום | תיאטרון ארצי לילדים ונוער | גיל צרנוביץ | רפי ניב | ליאת | 2008 |

### קולנוע

| סרט | בימוי | תפקיד | שנה |
| --- | --- | --- | --- |
| הדברים שמאחורי השמש | יובל שפרמן | אורחת במסיבה | 2006 |
| מעשייה אורבנית | אליאב לילטי | נערת הטלפון | 2013 |
| הנוער | תום שובל | אסתי |
| אנטילופות - סרט קצר | אורי רום | דורית | 2014 |
| לעבור את הקיר | רמה בורשטין | מיכל | 2016 |
| אווה | חיים טבקמן |  | 2017 |
| בית בגליל | אסף סבן | יערה | 2018 |
| SHHHH - סרט קצר | יוני מרדכי | אם | 2019 |
| מחילה | חנן סביון וגיא עמיר | אורנה |
| מותו של הקולנוע ושל אבא שלי גם | דני רוזנברג | זוהר | 2020 |
| סבתא של עמאל | בעז פרנקל |  |  |

### טלוויזיה

| תוכנית | ערוץ טלוויזיה | בימוי | תפקיד | שנה |
| --- | --- | --- | --- | --- |
| בשורות טובות | ערוץ 2 (קשת) | מיכל ליבדינסקי, דפנה לוין, עודד רסקין | תפקיד אורח | 2007 |
| 24/7 תום אבני | ערוץ הילדים | אודי גוטשלק, גורי אלפי | הראלה |
| סרוגים (עונה 1) | yes stars ישראלי וערוץ 2 | לייזי שפירא | נעמה | 2008 |
| רמזור | ערוץ 2 (קשת) | רני סער | בייביסיטר |
| אלטלנה | ערוץ 2 | אלי כהן | ציפורה |
| משפחה לא בוחרים | ערוץ 2 (רשת) | גאיה וילדמן | נועה בר און | 2013-2012 |
| בלתי הפיך | סיגל אבין | רעות | 2013–2016 |
| השמיניה | ערוץ הילדים, HOT | רובי דואניאס | חמוטל | 2014-2013 |
| שכונה | ניקלודיאון, HOT | אורן שקדי | סתווית | 2014–2018 |
| הפרלמנט | ערוץ 2 | אסף הראל | נורית | 2014 |
| ג'וני ואבירי הגליל | yes | דני רוזנברג | אילנית | 2015 |
| החדש של עומרי גורדון | ערוץ 2 (קשת) | עידו רוזנבלום, רועי פלורנטין | מטפלת |
| נופלות על הרגליים | איילת מנחמי | דורית שמלצר | 2017 |
| צפוף | Zoom | אורן שקדי | מיכל | 2021-2017 |
| ככה זה | yes | רם נהרי | מאיה | 2018 |
| להעיר את הדב | קשת 12 | קרן מרגלית | הדס |
| קופה ראשית | הטלוויזיה החינוכית, כאן 11 | אורן שקדי | שירה שטיינבוך | 2018-הווה |
| לא הכל ורוד | סדרת אינטרנט | אור טייכר | אלונה | 2018 |
| שטוקהולם | כאן 11, קשת 12 | דני סירקין | ליאת | 2020-2018 |
| המנצח | yes | אלון זיגמן | דולי | 2018 |
| שב"ס | כאן 11 | אורן שקדי | מירי הדר, עובדת סוציאלית | 2020-2019 |
| הנערים | HBO, קשת 12 | יוסף סידר ותאופיק אבו ואיל | ד"ר דבורה סגל, פסיכיאטרית | 2019 |
| זהו זה! | כאן 11 | עופר ויצמן |  | 2020 |
| חזרות | בעז פרנקל | איריס שטיבל |
| הבאר | כאן חינוכית | יהונתן בר אילן | אילנה |
| דיבוקים | yes ,HBO | תומאס וינסנט | אסתי |
| מצולמים | HOT | אורי כץ | מירב בן שמואל | 2021 |
| ריקוד האש | yes | רמה בורשטיין | רייזי רוזנברג | 2022 |
| מי שמע על חוה ונאווה | גורי אלפי | נעמי |

קישורים חיצוניים
----------------

ויקישיתוף מדיה וקבצים בנושא **נועה קולר** בוויקישיתוף

* נועה קולר, במיזם "אישים" לתיעוד היצירה הישראלית
* נועה קולר, במסד הנתונים הקולנועיים IMDb (באנגלית)
* נועה קולר, באתר "אידיבי", מאגר הידע העברי לקולנוע ישראלי ועולמי
* נועה קולר, באתר ספר הקולנוע הישראלי
* נועה קולר, באתר Rotten Tomatoes (באנגלית)
* נועה קולר, במסד הנתונים הקולנועיים KinoPoisk (ברוסית)
* נועה קולר, בארכיון תיאטרון גשר
* נועה קולר(הקישור אינו פעיל), באתר תיאטרון גשר

ראיונות
* מתן אברמוביץ', מחליפה את חנה לסלאו, מתפשטת מול צחי גראד, באתר הארץ, 10 במרץ 2010
* יונתן אסתרקין, כוכבת "משפחה לא בוחרים" מאוד רוצה שתזהו אותה ברחוב, באתר nrg‏, 2 באוקטובר 2012
* איתן לשם, עוברת את הקיר: השנה הגדולה של נועה קולר, באתר הארץ, 4 בנובמבר 2016
* תומר קמרלינג, ‏"הרבה יותר נעים להיות פוטנציאל לא ממומש", באתר ‏מאקו‏, 8 בדצמבר 2016
* ליאת רון, ‏כוכבת "להעיר את הדב": "אנחנו מאוד גרועים בלהאמין בטוב", באתר גלובס, 31 במרץ 2018
* אודליה גולדמן, ‏להעיר את הטוב: נועה קולר מתרגלת להצלחה, בעיתון מקור ראשון, 2 במאי 2018
* אתר למנויים בלבד  איתי סגל, קולרית, באתר "ידיעות אחרונות", 23 במאי 2018
* אתר למנויים בלבד  רז שכניק, "במהלך סצנת סקס, מאוד צחקתי ויצא לי פיפי על הפרטנר. ככה זה לפעמים אחרי לידות", באתר "ידיעות אחרונות", 23 באוקטובר 2018
* שגיא בן נון‏, נועה קולר: "החלום שלי - להתחלף עם נועה קירל. שהיא תהיה עם בעלי ואני עם מרגי", באתר וואלה!‏, 7 ביולי 2019
* אתר למנויים בלבד נירית אנדרמן, נועה קולר: "כשאני בלייב על במה יש לי התקף חרדה", באתר הארץ, 26 בספטמבר 2019
* אתר למנויים בלבד  איתי סגל, עשתה אקסית, באתר "ידיעות אחרונות", 11 בדצמבר 2020
* נועה קולר: מונוגמיה זה יותר קשה מהורות, הפודקאסט של איתי סגל, סרטון בערוץ "All•in - הבית של הפודקסטים", באתר יוטיוב (אורך: 01:08:27)

הערות שוליים
------------

1. ↑  שגיא בן נון‏, נועה קולר: "החלום שלי - להתחלף עם נועה קירל. שהיא תהיה עם בעלי ואני עם מרגי", באתר וואלה!‏, 7 ביולי 2019

| פרס אופיר לשחקנית הראשית הטובה ביותר |
| --- |
| 1990–2010 | ריטה זוהר (1990) • דפנה רכטר (1991) • ענת וקסמן (1992) • חגית דסברג (1993) • רונית אלקבץ (1994) • חנה אזולאי-הספרי (1995) • לוסי דובינצ'יק (1996) • אסתי זקהיים (1997) • דפנה רכטר (1998) • אוולין קפלון (1999) • טינקרבל (2000) • רונית אלקבץ (2001) • אורלי זילברשץ (2002) • איילת זורר (2003) • דאנה איבגי (2004) • סיגלית פוקס (2005) • אסי לוי (2006) • רונית אלקבץ (2007) • היאם עבאס (2008) • עירית קפלן (2009) • מיה דגן (2010) |
| 2011 ואילך | אוולין הגואל (2011) • הדס ירון (2012) • סיון לוי (2013) • דאנה איבגי (2014) • מורן רוזנבלט (2015) • נועה קולר (2016) • שאדן קנבורה (2017) • שרה אדלר (2018) • לירון בן-שלוש (2019) • אלונה איב (2020) • ג'ונא סולימאן (2021) • ריטה שוקרון (2022) • ריימונד אמסלם (2023) |


|  |  |  |
| --- | --- | --- |
| **הקודם**:**2019: אילנית בן-יעקב (חמישים)** | **פרס האקדמיה לטלוויזיה לשחקנית ראשית בסדרה קומית** **2020: נועה קולר (חזרות)** | **הבא**:**2021–2022: אלונה סער (המפקדת)** |

|  |  |  |
| --- | --- | --- |
| **הקודם**:**2019: רשף לוי ותומר שני (נחמה)** | **פרס האקדמיה לטלוויזיה לתסריט בסדרה קומית** **2020: נועה קולר וארז דריגס (חזרות)** | **הבא**:**2021–2022: עטרה פריש וניר ברגר (המפקדת)** |

|  |  |  |
| --- | --- | --- |
| **הקודם**:**2021: עירית קפלן (מלכת היופי של ירושלים)** | **פרס האקדמיה לטלוויזיה לשחקנית משנה בסדרת דרמה** **2022: נועה קולר (ריקוד האש)** | **הבא**: |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17988657w (data)
* GND: 1077160534
* ISNI: 0000 0005 0589 0011
* LCCN: no2017135582
* NTA: 416782566
* VIAF: 207144647648319618787
* WorldCat: viaf-207144647648319618787

 |